Зміцер «ТЭРОР» падчас абароны Ірпеня**Зміцер Мар’янавіч Апанасовіч**

|  |  |
| --- | --- |
| Пазыўны | ТЭРОР |
| Дата нараджэння | 15 жніўня 1989 |
| Месца нараджэння | Смаргонь, Гродзенская вобласць, Беларуская ССР, СССР |
| Дата смерці | 25 сакавіка 2022 г. |
| Месца смерці | Вайсковы шпіталь, Кіеўская вобласць |
| Прынадлежнасць | Украіна |
| Фарміраванне | Батальён імя Кастуся Каліноўскага |
| Пасада | Камандзір адзялення |
| Бітвы/вайны | Расейска-ўкраінская вайна, бітва за Кіеў |
| Узнагароды | Медаль «За баявыя заслугі» |

**Зміцер Мар’янавіч Апанасовіч** (укр. Дмитро Мар’янович Апанасович; пазыўны — Тэрор; 15 жніўня 1989 года, Смаргонь, Гродзенская вобласць, Беларуская ССР, СССР — 25 сакавіка 2022 года, Ірпень, Кіеўская вобласць, Украіна) — баец-добраахвотнік беларускага батальёна імя Кастуся Каліноўскага, камандзір аддзялення, удзельнік баявых дзеянняў у перыяд поўнамаштабнага расійскага ўварвання ва Украіну, атрымаў смяротнае раненне, абараняючы Кіеў. Пасмяротна ўзнагароджаны медалём «За баявыя заслугі». У яго гонар названы беларускі добраахвотніцкі батальён «Тэрор».

Біяграфія
---------

Нарадзіўся 15 жніўня 1989 года ў Смаргоні. У юнацтве захапіўся спортам: займаўся рукапашным боем і наведваў трэнажорную залу. Яшчэ адным захапленнем Змітра стала скандынаўская культура і міфалогія.

У 2013—2014 гадах праходзіў тэрміновую службу ў 38-й асобнай гвардзейскай дэсантна-штурмавой брыгадзе Сіл спецыяльных аперацый Узброеных сіл Рэспублікі Беларусь у Брэсце. Ведаў снайперскую справу.

Праз некалькі гадоў пасля дэмабілізацыі з’ехаў у Польшчу, дзе працаваў кіроўцам-дальнабойшчыкам.

У 2020 годзе ненадоўга прыехаў Беларусь, дзе прыняў удзел у пратэстах супраць фальсіфікацыі выбараў прэзідэнта: з групай аднадумцаў маніторыў дзеянні сілавікоў, эвакуіраваў параненых. Калі ідэя мірнага пратэсту цалкам вычарпала сябе, але так і не выйшла на ўзровень сілавога супрацьстаяння, Зміцер вярнуўся ў Варшаву і працягнуў працаваць у сферы грузаперавозак.

Апошні раз прыязджаў у Беларусь наведаць бацькоў незадоўга да поўнамаштабнага расійскага ўварвання ва Украіну.

24 лютага 2022 г. Зміцер знаходзіўся ў рэйсе ў Латвіі, адкуль тэрмінова вярнуўся ў Польшчу з намерам адправіцца абараняць Украіну. Аб прынятым рашэнні ён не паведаміў ні бацькам, ні сястры. З першай групай беларускіх добраахвотнікаў у сакавіку выехаў з Варшавы ў Львоў і адтуль у Кіеў, дзе стаў байцом беларускай роты, на аснове якой потым сфарміраваўся батальён імя Кастуся Каліноўскага.

У сілу наяўнага вайсковага досведу быў залічаны ў баявы ўзвод, атрымаў паскораную падрыхтоўку і ў якасці камандзіра аддзялення быў накіраваны ў горад Ірпень пад Кіевам на баявую задачу па забеспячэнні бяспекі мінамётнага разліку, а затым на ўзмацненне ўчастку фронта ў раёне ваеннага шпіталя. Першы бой беларускіх дабраахвотнікаў доўжыўся больш за шэсць дзён.

24 сакавіка па пазіцыі беларускіх добраахвотнікаў у Ірпені працавала расійская артылерыя, а таксама цяжкая бранятэхніка. Калі пачаўся абстрэл, Зміцер аддаў загад байцам свайго аддзялення адысці ў сховішча. У гэты момант дом, у якім знаходзіліся беларускія байцы, быў абстраляны з асноўнай 100-мм гарматы БМП-3. Зміцер, які сыходзіў апошнім, атрымаў цяжкае аскепачнае раненне ў вобласць лапаткі. Стан удалося стабілізаваць. Пад бесперапыннымі абстрэламі ён быў дастаўлены ў шпіталь. Урачы амаль суткі змагаліся за жыццё ваяра, аднак раненне аказалася несумяшчальным з жыццём.

25 сакавіка 2022 года Змітра «Тэрора» Апанасавіча не стала.

Узнагароды
----------

* Медаль «За баявыя заслугі» (2022, пасмяротна, Галоўнае ўпраўленне разведкі Міністэрства абароны Украіны).
* Ордэн Пагоні (2022, пасмяротна, Рада Беларускай народнай рэспублікі).

Ушанаванне
----------

У гонар Змітра «Тэрора» Апанасовіча атрымаў назву беларускі добраахвотніцкі батальён «Тэрор».

Спасылкі
--------